**Pescăruşul**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-am întâlnit în largul mării,

Ducând pe aripi nostalgii

Şi mă-ntrebam în pragul serii

Pentru a câta oară vii

S-aduci salutul depărtării.

Priveam vrăjit spre trupul care,

Gătit în alb imaculat,

Parcă din vremuri milenare,

De valuri şi curenţi purtat,

Nu-i trebuie port de ancorare.

M-ai fascinat din prima clipă

Cu glasul tău, de vânt purtat

Şi am simţit cum din aripă

Să zbor cu tine m-ai chemat,

Fără de griji şi fără frică.

Aş vrea să pot a mă desprinde

De-o lume colorată-n gri.

Aş vrea văzduhul a-l cuprinde

Şi cel mai mult aş vrea, să ştii,

Nimic să nu mai iau aminte.